KIRJALLINEN KYSYMYS E-3861/00 esittäjä(t): Heidi Hautala (Verts/ALE) komissiolle. Nitraattien aiheuttama Segura-joen valuma-alueen pilaantuminen Espanjassa.



Virallinen lehti nro 187 E , 03/07/2001 s. 0070 - 0071



KIRJALLINEN KYSYMYS E-3861/00 esittäjä(t): Heidi Hautala (Verts/ALE) komissiolle (8. joulukuuta 2000) Aihe: Nitraattien aiheuttama Segura-joen valuma-alueen pilaantuminen Espanjassa Espanjan hallituksen valkoisessa kirjassa vesistä todetaan Segura-joen valuma-alueen olevan Valencian ja Murcian autonomisissa maakunnissa vakavasti nitraattien saastuttama sekä pohja- että pintavesiltään. Syynä tähän on maatalouden lannoitteiden voimaperäinen käyttö: kyseiselle valuma-alueelle päästetään vuosittain 44 880 tonnia nitraatteja. Valuma-alueen virtaama on vähäinen eikä se pysty käsittelemään näin suurta kuormitusta, mistä seuraa rehevöitymistä ja veden laadun huomattavia häiriöitä. 1. Eikö komissio katso Espanjan rikkovan neuvoston direktiiviä 75/440/ETY(1) jäsenvaltioissa juomaveden valmistamiseen tarkoitetun pintaveden laatuvaatimuksista? 2. Onko Espanja määritellyt Seguran valuma-alueen pilaantumisalttiiksi alueeksi vesien suojelemisesta maataloudesta peräisin olevien nitraattien aiheuttamalta pilaantumiselta annetun neuvoston direktiivin 91/676/ETY(2) (jäljempänä nitraattidirektiivi) 3 artiklan 2 kohdan mukaisesti? 3. Jos Seguran valuma-alue on määritelty alttiiksi alueeksi, onko Espanja laatinut ja esittänyt toimintaohjelmia nitraattidirektiivin 5 artiklan määräysten mukaisesti? 4. Sovitetaanko toimintaohjelmat nitraattidirektiivin määräyksiin? 5. Mihin toimiin komissio aikoo ryhtyä ottaen huomioon, että Luxemburgissa sijaitseva yhteisöjen tuomioistuin on jo antanut Espanjalle langettavia tuomioita nitraattidirektiivin määräysten noudattamatta jättämisestä? (1) EYVL L 194, 25.7.1975, s. 26. (2) EYVL L 375, 31.12.1991, s. 1. Margot Wallströmin komission puolesta antama vastaus (27. helmikuuta 2001) Komissio tuntee tilanteen Seguran jokilaaksossa, joka on pääasiassa tehomaataloudesta, kuten siankasvatuksesta ja tiettyjen hedelmien ja vihannesten tuotannosta, peräisin olevien liiallisten nitraattien vuoksi pilaantunut. Seguran jokilaakson viranomaiset ovat ilmoittaneet Valencian alueella kolme paikkaa ja Murcian alueella kahdeksan paikkaa, joissa pintaveden nitraattipitoisuus ylittää säännöllisesti 50 milligrammaa litraa kohti. Murcian alueella (joka kattaa 95 prosenttia Seguran jokilaaksosta) seitsemässä pohjavesivarannossa veden nitraattipitoisuus ylittää yleisesti tai paikoin 50 milligrammaa litraa kohti. Vaikka Valencia on hiljattain virallisesti nimennyt haavoittuvia alueita niitä koskevaan ohjelmaan ja julkaissut toimintaohjelman (31. tammikuuta 2000), Murcian alue on tiedotuslehtensä 11. tammikuuta 2000 julkaistussa numerossa ilmoittanut, ettei sen alueella ole maataloudesta peräisin olevista nitraateista johtuvia ongelmia. Komissio tutkii asiaa parhaillaan, koska se on todennut useilla Espanjan alueilla vastaavanlaisia puutteita. Yhdessä toimintaohjelmien puutteeseen liittyneessä rikkomista koskevassa menettelyssä Euroopan yhteisöjen tuomioistuin on antanut Espanjalle tuomion huhtikuussa 2000(1). Espanja on myös sitoutunut nimeämään kaikki haavoittuvat alueet maaseudun kehittämisohjelmien yhteydessä ennen vuoden 2001 loppua; ellei se tee niin, komissio harkitsee yhteisön tuen jäädyttämistä. (1) Asia C-274/98, Kok. 2000, s. I-2823.